Spanyolországban készült támadni két dzsihadista
Spanyolországban készülhetett terrorcselekmény elkövetésére két dzsihadista terrorista, akiket kedden hajnalban vettek őrizetbe a rendőrök az észak-afrikai spanyol beszögellés, Ceuta területén – közölte a spanyol belügyminisztérium kedden.
A hatóságok feltételezése szerint egy terrorista sejthez tartoznak, amelynek négy másik tagját, két marokkói eredetű testvérpárt, januárban tartóztattak le szintén Ceutában. Ők öngyilkos merényletre készültek.

Tavaly a spanyol és marokkói rendőrök összesen 40 dzsihadista terroristát fogtak el, mindannyian azt tervezték, hogy a Közel-Keletre utaznak, és bekapcsolódnak az ott dúló harcokban. Az idén letartóztatott hat ember viszont mind spanyol területen akart terrorcselekményt végrehajtani.

Spanyolországban a terrorizmus elleni biztonsági készültség szintje a hat fokozatú skálán jelenleg hármas, amelyet a párizsi Charlie Hebdo című lap szerkesztőségében elkövetett januári vérengzés után rendeltek el. Ez azt jelenti, hogy az utcákon és a fontos intézményeknél több a rendőr, mint korábban.
terrorizmus dzsihadista Spanyolország